Adam Ondra

Adam Ondra (født 5. februar 1993) er en tsjekkisk klatrer. Han er blant verdens fremste sportsklatrere, og er den utøveren med flest bestigninger av vanskelige klatreruter i verden. Ondra er trippel verdensmester (2014, 2016 og 2019) og dobbel europamester (2019 og 2022) i ledklatring, og verdensmester i buldring (2014). Han var første konkurranseklatrer som ble verdensmester i både ledklatring på tau og buldring, og den første til å bli mester i begge disipliner i samme mesterskap (2014). Han ble også første sammenlagtvinner av begge disipliner i verdenscupen, med seier i ledklatring i 2009, 2015 og 2019, og i buldring i 2010. Ondra deltok for Tsjekkia under Sommer-OL 2020 hvor han ble nummer seks totalt (kombinertresultat etter speed, buldring og led).

Ondra ble kjent for et større publikum da han gjorde første repetisjon av den flertaulengders ruta Dawn Wall på El Capitan i Yosemite-dalen i California i 2016. Den 900 meter lange og bratte ruta ble først fribesteget av de amerikanske klatrerne Tommy Caldwell og Kevin Jorgeson i januar 2015. Med flere taulengder gradert mellom 8b+ og 9a regnes Dawn Wall som den vanskeligste storveggsruta som noensinne er klatret i fri. Førstebestigerne brukte 19 dager på å komme opp de 32 taulengdene, etter sju års innøving av de mange vanskelige passasjene. Ondra klatret ruta på åtte dager, etter bare noen ukers opphold i Yosemite.

Blant klatrere er Ondra først og fremst kjent for sine mange førstebestigninger av harde klipperuter siden han markerte seg i verdenstoppen som 13-åring, og han har flere ganger satt ny standard i klatresporten. Flere av disse bestigningene har han gjort i Norge, i den bratte hula Hanshelleren, i Flatanger i Trøndelag. De mest kjente av disse er ruta Change (2012), verdens første klatrerute av grad 9b+, og Silence (2017), verdens første klatrerute av grad 9c.

Ondras hardeste bestigninger 
Adam Ondra har et utall vanskelige klatreruter på bestigningslisten, og han har klatret et stort antall av verdens ruter fra grad 9a+ og oppover. Han er den eneste klatrer som har «flashet» grad 9a+, dvs. klatret en rute på første forsøk uten å ha øvd inn bevegelsene på forhånd (ruta Supercrackinette i St. Léger, 10. februar 2018). Sammen med den tyske klatreren Alexander Megos er Ondra også den eneste som har klatret grad 9a «på blikk», dvs. uten å ha øvd inn ruta på forhånd og uten noen annen informasjon om tak og bevegelser enn det klatreren selv kan se fra bakken.

Denne tabellen viser Ondras bestigninger, etter øving, av ruter av grad 9b og hardere.

Referanser

Eksterne lenker 
 
 
 

Fjellklatrere
Tsjekkiske sportsklatrere
Deltakere for Tsjekkia under Sommer-OL 2020
Sportsklatrere under Sommer-OL 2020
Personer fra Brno